NOVEMBER

**DUCH SVätý**

**Vlastná práca pred stretnutím**

Prečítanie dvoch textov: o. F. Blachnického a pápeža Benedikta XVI.

• Označujeme pasáže / slová, ktoré sú pre nás obzvlášť dôležité.

• Čo plodí harmóniu a jednotu a čo ju ničí?

*o. Franciszek Blachnicki, List z Bolívie, (fragment)*

Hnutie Svetlo-Život vníma seba samé ako dar Ducha Svätého pre budovanie Cirkvi, teda ako charizmu. Zároveň na seba aplikuje určitý test a určité kritérium, aby verifikoval túto charizmu. Tým kritériom je jednota. Natoľko si môžeme myslieť a dúfať, že sme pod pôsobením Ducha Svätého, nakoľko vytrváme na ceste jednoty. Duch Svätý je totiž princípom jednoty Cirkvi. Táto snaha o jednotu sa musí neustále vyjadrovať na niekoľkých úrovniach: ako snaha o jednotu v samotnom Hnutí, vo vzťahu k jeho diakonii a iným komunitám a členom Hnutia; ako snaha o jednotu s hierarchiou Cirkvi, ktorá má byť znakom a testom jednoty v duchu; ako úsilie o jednotu s inými hnutiami obnovy v Duchu Svätom; ako úsilie o jednotu s kresťanmi iných cirkví podporovaním ekumenického úsilia; napokon ako snaha o jednotu s celým svetom, so všetkými ľuďmi prostredníctvom evanjelizácie a služby – diakonie oslobodenia a milosrdenstva.

*Pápež Benedikt XVI., Svätodušná nedeľa 27. mája 2012.*

Drahí bratia a sestry!

Som rád, že môžem s vami sláviť túto omšu na slávnosť Zoslania Ducha Svätého, ktorú dnes skrášľuje aj Spevácky zbor Akadémie sv. Cecílie a mládežnícky orchester, ktorým ďakujem. Toto tajomstvo je krstom Cirkvi, je to udalosť, ktorá jej dala – takpovediac – prvotnú podobu a impulz pre jej poslanie. A tento "tvar" a tento "impulz" sú vždy platné, stále aktuálne a obnovujú sa najmä liturgickými sláveniami. Dnes ráno by som sa chcel zamyslieť nad jedným podstatným aspektom tajomstva Turíc, ktorý má v našej dobe svoj plný význam. Turíce sú oslavou jednoty, porozumenia a ľudského spoločenstva. Všetci môžeme povedať, že v našom svete, hoci sa vďaka rozvoju médií k sebe stále viac približujeme a geografické vzdialenosti akoby miznú, pochopenie a vzťahy medzi jednotlivcami sú často povrchné a obtiažne. Pretrvávajú nerovnosti, ktoré často vedú ku konfliktom; dialóg medzi generáciami sa stáva ťažkým a niekedy prevládajú protiklady; pozorujeme každodenné udalosti a máme dojem, že ľudia sa stávajú agresívnejšími a konfliktnejšími; zdá sa, že dohoda si vyžaduje príliš veľa úsilia a my radšej zostávame vo svojom vlastnom „ja”, s našimi vlastnými záujmami.

Môžeme v tejto situácii skutočne dosiahnuť a žiť jednotu, ktorú potrebujeme?

Na pozadí správy o Turícach v Skutkoch apoštolov, ktorú sme počuli v prvom čítaní (porov. Sk 2, 1-11), je jeden z posledných veľkých obrazov nájdených na začiatku Starého zákona: staroveké dejiny stavby Babylonskej veže (porov. 11, 1-9). Čo je Babel? Je to opis kráľovstva, v ktorom ľudia zhromaždili vo svojich rukách toľko moci, že si myslia, že už nemusia zhliadať k vzdialenému Bohu a považujú sa za takých silných, že si sami môžu vybudovať cestu, ktorá povedie do neba, aby otvoriť jeho brány a zaujať miesto Boha. Ale v tejto situácii sa stane niečo zvláštne a výnimočné. Kým ľudia spolu pracovali na postavení veže, nečakane si uvedomili, že stavajú jeden proti druhému. Keď sa snažili byť ako Boh, hrozilo im, že už nebudú ani ľuďmi, pretože stratili základnú vlastnosť ľudskosti: schopnosť dohodnúť sa, porozumieť si a konať spoločne.

V tomto biblickom príbehu je večná pravda; môžeme to pozorovať v celej histórii a tiež v našom svete. Vďaka pokroku vedy a techniky sme získali moc ovládať prírodné sily, usmerňovať živly, vytvárať živé bytosti až tak ďaleko, že sme skoro vytvorili samého človeka. Modlitba k Bohu sa v tejto situácii javí ako zastaraná, zbytočná, pretože sme sami schopní postaviť a zrealizovať všetko, po čom túžime. Nevšímli sme si však, že to vlastne teraz prežívame skúsenosť Babylonu. Pravda, máme viac možností na komunikáciu, získavanie informácií, prenášanie správ, ale môžeme povedať, že schopnosť porozumieť si navzájom narástla, alebo si - možno paradoxne - rozumieme čoraz menej? Nezdá sa nám náhodou, že medzi ľuďmi sa šíri pocit nedôvery, podozrievavosti a strachu jeden z druhého až do bodu, kedy sa dokonca stanú jeden pre druhého nebezpečnými? Vráťme sa teda k pôvodnej otázke: môže existovať skutočná jednota, harmónia? A ako je to možné?

Odpoveď nachádzame vo Svätom písme: jednota je možná len skrze dar Božieho Ducha, ktorý nám dá nové srdce a nový jazyk, novú schopnosť komunikovať. Toto sa stalo na Turíce. V to ráno, päťdesiat dní po Veľkej noci, zavial nad Jeruzalemom prudký vietor a zostúpil plameň Ducha Svätého na zhromaždených učeníkov, spočinul na každom z nich a zapálil v nich Boží oheň, oheň lásky, ktorý mal moc premieňať. Strach zmizol, srdce pocítilo novú silu, jazyky sa uvoľnili a začali otvorene hovoriť tak, aby všetci pochopili posolstvo o Ježišovi Kristovi, ktorý zomrel a vstal z mŕtvych. V deň Turíc, kde bolo rozdelenie a odcudzenie, zrodila sa jednota a porozumenie.

Pozrime sa však na dnešné evanjelium, v ktorom Ježiš hovorí: *„Keď príde on, Duch pravdy, uvedie vás do plnej pravdy“ (Jn 16,13)*. Tu nám Ježiš, hovoriac o Duchu Svätom, vysvetľuje, čo je Cirkev a ako má žiť, byť sama sebou, byť miestom jednoty a spoločenstva v pravde; hovorí nám, že byť kresťanom znamená nebyť uzavretý vo svojom „ja“, ale otvoriť sa každému; znamená to prijať v sebe celú Cirkev, alebo ešte lepšie, dovoliť v hĺbke srdca, aby to ona nás prijala. Keď teda hovorím, myslím, konám ako kresťan, nerobím to uzatvárajúc sa do vlastného ega, ale robím to vždy vo všetkom a vychádzajúc zo všetkého: tak môže byť Duch Svätý, Duch jednoty a pravdy počutý v našich srdciach a v mysliach ľudí a stimulovať ich, aby sa stretli a otvorili sa jeden druhému. Duch, priamo cez skutočnosť, že takto pracuje, nás uvádza do celej pravdy, ktorou je Ježiš, a vedie nás v jej prehlbovaní, v jej porozumení: naše poznanie nerastie vtedy, keď sa uzatvárame do seba, ale len vtedy, keď dokážeme počúvať a podieľať sa iba na „my“ Cirkvi vďaka postoju hlbokej vnútornej pokory. Takto je jasnejšie, prečo je Babel Bábelom a Turíce Turícami. Tam, kde sa ľudia chcú stať Bohom, sa môžu obrátiť iba proti sebe. Ale keď to urobia v pravde Pánovej, sa otvárajú pôsobeniu jeho Ducha, ktorý ich podporuje a zjednocuje.

Opak Bábelu a Turíc zaznieva aj v druhom čítaní, kde apoštol hovorí: *„Žite duchovne a nebudete spĺňať žiadosti tela“ (Gal 5,16).* Svätý Pavol nám vysvetľuje, že naše životy sú poznačené vnútorným konfliktom, rozdelením medzi sklonmi, ktoré pochádzajú z tela, a impulzmi, ktoré prichádzajú od Ducha; tým všetkým sa však nemôžeme riadiť. V skutočnosti nemôžeme byť zároveň sebeckí i veľkorysí, mať sklon ovládnuť ostatných i cítiť radosť z nezištnej služby. Vždy si musíme vybrať, aký impulz budeme nasledovať, a môžeme to urobiť autenticky len s pomocou Ducha Kristovho. Svätý Pavol uvádza – ako sme počuli – skutky tela; to sú hriechy sebectva a násilia, ako je nenávisť, spory, závisť, nezhody; sú to myšlienky a činy, ktoré nedovoľujú ľuďom žiť skutočne ľudsky a kresťansky, v láske. Je to cesta vedúca k strate vlastného života. Duch Svätý nás na druhej strane vedie k Božím výšinám, aby sme už na tejto zemi žili so semenom Božieho života, ktoré je v nás. V skutočnosti sv. Pavol tvrdí: *„Ovocie Ducha je láska, radosť, pokoj“ (Gal 5, 22).* A všimnite si, že Apoštol používa množné číslo na opis skutkov tela, ktoré spôsobujú stratu ľudskej bytosti, a z druhej strany jednotné číslo používa na opis pôsobenia Ducha, hovorí o „ovoci“ (plode) tak, ako opakom rozptýlenia Babylona je jednota Turíc.

Drahí priatelia, máme žiť podľa Ducha jednoty a pravdy, a preto sa máme modliť, aby nás Duch osvietil a viedol k prekonaniu túžby nasledovať svoje pravdy a prijať Kristovu pravdu tak, ako ju odovzdáva Cirkev. Svätý Lukáš nám pri zoslaní Ducha Svätého hovorí, že Ježiš prv než vystúpil do neba, požiadal apoštolov, aby zostali spolu a pripravili sa na prijatie daru Ducha Svätého. A oni sa modlili s Máriou vo Večeradle a čakali na zasľúbenú udalosť (porov. Sk 1,14). Cirkev, zhromaždená s Máriou tak, ako v jej počiatkoch, sa aj dnes modlí: „Veni Sancte Spiritus! - Príď, Duchu Svätý, naplň srdcia svojich veriacich a zapáľ v nich oheň svojej lásky!” Amen.

**Stretnutie v skupine**

1) Modlitba na otvorenie stretnutia, zdieľanie sa evanjeliom Jn 7, 37-38 (Zasľúbenie živej vody).

2) Čítanie kroku: Duch Svätý.

***DUCH SVÄTÝ*** *naplnil Ježiša; vďaka Kristovi som tiež obdŕžal Ducha Svätého; cez Neho som sa znovuzrodil pre život Božieho dieťaťa otvoreného na lásku a poslušnosť Otcovi; preto chcem viesť život v Duchu, oddaný jeho vnuknutiam a moci.*

3) Po prečítaní delenie sa textom:

• Čo z prečítaného čítania je pre mňa svetlom pre dnešok, ktorým sa chcem riadiť?

• Koľko „rozdelenia Babylona“ a koľko „jednoty Turíc“ je vo mne?

• Ako môže naše spoločenstvo, naša farnosť prejsť od rozptýlenia k jednote?

• Ako blízko sú mi diakonia oslobodenia a diakonia milosrdenstva? Robím takúto službu? (nejde o zapojenie priamo do národnej, či oblastnej diakonie, ale o postoj služby, ktorá by mala byť každému vlastná).

4) "Synodálna téma"

*Z celoštátnej štúdie:*

Rozprava

*Veriaci sa zamerali predovšetkým na vyslovenie toho, čo ich bolí v spoločenstve Cirkvi na všeobecnej i miestnej úrovni, teda najmä vo farnosti. Takže sme veľa hovorili o „****ranách Cirkvi****“. „Účastníci synodálnych stretnutí sa zdieľali obrazom zranenej Cirkvi, postihnutej škandálmi a ľudskou biedou, ktorej hriešna stránka spojená s ľudskou slabosťou často spôsobuje pohoršenie a utrpenie. Je to Cirkev, ktorá je často bezmocná, zasiahnutá šokom zo zmien, ktorý často frustruje veriacich, pripomína skôr zle riadenú inštitúciu než spoločenstvo vedené výraznými pastiermi“. Prezentované boli obrazy Cirkvi, ktoré ilustrovali jej inštitucionálny a nie komunitný charakter: „vozidlo, ktoré potrebuje dôkladnú opravu“, „staré, ustráchané a unavené“, „konkubína štátu“, „inštitúcia bez srdečnosti“, „organizácia údajne náboženského charakteru“, „niečo pre staršie“ generácie“. Vyjadrovalo sa, že „Cirkev je odtrhnutá od života, nudná, málo sa hovorí o pochybnostiach a o tom, čo pre nás znamená viera“. Poukázalo sa na to, že v nej prevládajú „prázdne slová, život a slová nejdú ruka v ruke“ a „ťažké záležitosti v Cirkvi (zneužívanie moci, sexuálne škandály) sťažujú nájdenie miesta v spoločenstve“.*

• *Verím* v Ducha Svätého*, Pána a Darcu života, ktorý pochádza od Otca a Syna*.

Každý z nás pravidelne hovorí tieto slová, ale naozaj verím v Ducha Svätého, ktorý je rozšírením Kristovho poslania, ktorý oživuje dnešnú Cirkev? Verím v ňu?

• V myslení a rozprávaní o Cirkvi vidím viac inštitucionálny rozmer alebo vidím spoločenstvo, v ktorom Boh pôsobí? (Nejde o odpoveď „to závisí“, ale skôr o moju účasť v Cirkvi. Cirkev je skôr „tá“ alebo „my”? Je moja viera vierou v Cirkev a s Cirkvou?

• „Cirkev je odtrhnutá od života, nuda, príliš málo sa hovorí o pochybnostiach a o tom, čo pre nás znamená viera“, „vozidlo, ktoré potrebuje generálnu opravu“, „staré, ustráchané a unavené“. Aká je moja skúsenosť s Cirkvou? Poznám živú a životodarnú Cirkev? Viem ostatným ukázať takúto Cirkev?

5) Misia – úloha

NÁJSŤ ŽIVÚ CIRKEV

Hovorí sa, že sa stávam tým, čím sa živím. Ak sa živím len škandálmi, chybami, nedostatkami Cirkvi, ktoré mi zaberajú čas, myšlienky, pocity, môže sa stať, že mi takýto obraz zatieni to, čo je najdôležitejšie. Oplatí sa pozrieť si fakty a vidieť, že Cirkev okrem toho, že je spoločenstvom hriešnikov, je aj krásna, živá a tvorivá. Nejde o zatváranie očí pred nežiaducimi javmi, ale o hľadanie pôsobenia Ducha Svätého.

Apoštolská úloha je predovšetkým nasmerovanie na vlastné srdce, nájsť v ňom živú Cirkev, spoločenstvo, ktoré rodí vieru a život. Do tejto úlohy bude zahrnutá pamäť, srdce, ale aj modlitba. Vyvrcholením úlohy nech je modlitba vďakyvzdania a chvály, najprv osobná a potom v spoločenstve.

6) Modlitba na záver stretnutia

Desiatok ruženca – tajomstvo Zoslania Ducha Svätého.

**Modlitba k Zorničke slobody.**

**Mária Nepoškvrnená, zornička slobody,**

**pri Tebe sme vždy boli slobodní.**

**Si pre nás prameňom svetla a života, lebo ako prvá z ľudí si prijala Ježiša - Svetlo sveta a podriadila si mu svoj život v poslušnosti a láske až po kríž.**

**Vidíš moje otroctvo, keď ma ovláda temnota bludu, nevedomosť, vlastná predstavivosť a keď žijem pre seba ovládaný pýchou a sebaláskou.**

**Osloboď ma a vypros mi milosť ponoriť sa spolu s Tebou do jediného Svetla, ktorým je Ježiš. On vie, kým som, čo chce odo mňa Otec a čo je pre mňa dobré.**

**Osloboď ma a vypros mi silu premáhať egoizmus prijímaním kríža.**

**Daj mi silu žiť podľa svetla pre Boha a bratov v nezištnej láske.**

**Učiň, aby v mojom vnútri vzplanulo svetlo a vytryskol plameň života.**

**Pomôž mi poznať pravdu, ktorá ma oslobodí a ísť za Ježišom, aby som nekráčal v tme, ale mal svetlo života. Amen.**